Aalborg bliver nemlig værtssby for orkesteret i de næste fem år, hvor det rykker ind i de enestående rammer i Musikkens Hus. Orkester Norden består af 70 unge konservatorieelever, der drømmer om en professionel karriere som orkestermusiker i de store klassiske symfoniorkestre. De unge musikere kommer fra alle de skandinaviske lande, samt Baltikum og hver sommer mødes orkestret for at indøve en koncert, som de efterfølgende opfører i værtsbyen og på turné. Rådmand Anne-Dorte Krog er begejstret for, at Aalborg bliver værtsby for orkesteret i de kommende fem år: - For alle os, der elsker den klassiske musik, er det en fantastisk god nyhed. Jeg håber også, at de mange unge musikere, der kommer til byen, vil inspirere de unge talenter i såvel Nordjyllands Ungdomssymfoniorkester som vores eget Aalborg Ungdomssymfoniorkester, som er godt på vej, siger rådmand Anne-Dorte Krog. Nordisk Ministeråd støtter årligt Orkester Norden med 1 mio. kr. og Det Obelske Familiefond støtter med et tilsvarende beløb i de fem år Aalborg er værtsby for orkesteret. Orkesteret giver allerede torsdag den 4. juli koncert i Symfonien.

Referat:
Næste år flytter det internationalt anerkendte ungdomssymfoniorkester Orkester Norden til Aalborg.